
2026-yilning birinchi yarim yilligida “O‘zbekko‘mir” AJda korrupsiyaga qarshi kurashish tizimi doirasida 5700 dan ortiq manfaatlar to‘qnashuvi deklaratsiyalari tahlil qilinib, 16 ta ichki me’yoriy hujjat joriy etildi, 824 ta xarid shartnomasi monitoring qilindi hamda korrupsiyaviy xavflarni baholash ishlari keng qamrovda amalga oshirildi.

Hisobot davrida 5700 nafardan ortiq xodim tomonidan manfaatlar to‘qnashuvi bo‘yicha deklaratsiyalar rasmiylashtirilib, tahlil qilindi. Natijada 14 ta ehtimoliy manfaatlar to‘qnashuvi holati aniqlandi hamda ular yuzasidan tegishli choralar ko‘rilib, mas’ul rahbarlarga ogohlantirish xatlari yuborildi.
Shuningdek, Hisob palatasining “Masofaviy audit” tizimi orqali aniqlangan 6 nafar xodim bilan bog‘liq holatlar o‘rganildi. Natijada ayrim xodimlar boshqa tashkilotlardagi faoliyatini tugatdi, ayrimlari esa o‘z xohishiga ko‘ra mehnat shartnomasini bekor qildi.
O‘zbekiston Respublikasi Prezidentining 2025 yil 5 martdagi PF–71-son Farmoni va PQ–147-son qarori ijrosini ta’minlash maqsadida jamiyatda korrupsiyaga qarshi ichki nazorat tizimi takomillashtirildi. Markaziy apparat va filiallarda komplaens tuzilmalari mustahkamlanib, qo‘shimcha shtat birliklari joriy etildi.
Korrupsiyaga qarshi boshqaruv tizimini yanada takomillashtirish maqsadida manfaatlar to‘qnashuvini boshqarish, odob-axloq qoidalari, davlat xaridlari, kontragentlarni tekshirish, xizmat tekshiruvlari, sovg‘alar va homiylik siyosati kabi yo‘nalishlarni qamrab olgan 16 ta ichki me’yoriy hujjat ishlab chiqilib, amaliyotga joriy etildi.
Hisobot davrida markaziy apparat hamda 8 ta filial faoliyatining 17 ta funksiyasi bo‘yicha korrupsiyaviy xavf-xatarlar baholandi. Natijalar E-anticor.uz platformasiga kiritilib, korrupsiyaviy xavf-xatarlar xaritasi hamda ularni bartaraf etish bo‘yicha chora-tadbirlar dasturi shakllantirildi.
Ko‘mir mahsuloti, yoqilg‘i resurslari va jamiyat mol-mulkining talon-toroj qilinishiga qarshi profilaktika choralari kuchaytirildi. Barcha filiallarda tushuntirish ishlari va profilaktik yig‘ilishlar muntazam o‘tkazildi.
Xaridlar sohasida ochiqlikni ta’minlash maqsadida 824 ta shartnoma, jumladan 16 ta to‘g‘ridan-to‘g‘ri shartnoma monitoringdan o‘tkazildi. Tanlov savdolari natijalari bo‘yicha tuzilgan shartnomalarda qonunbuzilish holatlari aniqlanmadi.
Ishga qabul qilish jarayonlarida nomzodlarni tanlov asosida saralash, belgilangan tartibda tekshirish va korrupsiyaviy xavflarni baholash amaliyoti davom ettirildi.
Xodimlarning huquqiy madaniyatini oshirish maqsadida korrupsiyaga qarshi kurashish va kiberxavfsizlik mavzularida 23 ta seminar va davra suhbati tashkil qilinib, ularda 845 nafar rahbar va xodim ishtirok etdi.
Yarim yil davomida Komplaens xizmatiga 255 ta murojaat va topshiriq, shuningdek, ijtimoiy tarmoqlar orqali 12 ta murojaat kelib tushdi. Barcha murojaatlar belgilangan muddatlarda ko‘rib chiqilib, qonunchilik asosida javob qaytarildi.
Monitoringlar davomida ayrim qonunbuzilish holatlari ham aniqlandi. Jumladan, jamiyatga tegishli binodan noqonuniy foydalanish holati yuzasidan tegishli choralar ko‘rilib, ob’ektni qonuniy tartibda ijaraga berish ishlari boshlandi. Shuningdek, qarindoshlik va manfaatlar to‘qnashuvi bilan bog‘liq holatlar bo‘yicha ham tashkiliy-huquqiy choralar ko‘rildi.
Umuman olganda, 2026 yilning birinchi yarim yilligida “O‘zbekko‘mir” AJda korrupsiyaning oldini olish, ichki nazorat tizimini takomillashtirish, manfaatlar to‘qnashuvini bartaraf etish va xodimlarning huquqiy madaniyatini yuksaltirish bo‘yicha belgilangan vazifalar izchil amalga oshirildi.
Kelgusida elektron nazorat mexanizmlarini yanada kengaytirish, komplaens tizimining raqamli imkoniyatlarini oshirish hamda korrupsiyaviy xavf-xatarlarni erta aniqlash va ularning oldini olishga qaratilgan ishlar izchil davom ettiriladi.

